‘વેલકમ બૅક’ને સીક્વલ તરીકે પ્રમોટ કરાઈ છે, પરંતુ હકીકતમાં એની પ્રીક્વલ એવી અક્ષયકુમાર સ્ટારર ‘વેલકમ’ની રીમેક જ છે. અહીં એ જ રીતે ઉદય-મજનૂ એક લેભાગુ લલનાના ઝાંસામાં આવે છે, એ જ રીતે ભાઈ વર્સસ ઘૂંઘરૂ અને ભાઈ વર્સસ બડે ભાઈની તડાફડી બોલે છે અને એવા જ ઘોંઘાટિયા ગરબડ-ગોટાળા સાથે ફિલ્મ (માંડ) પૂરી થાય છે. ફિલ્મના એક સીનમાં એક પાત્ર નાના પાટેકર-અનિલ કપૂર માટે કહે છે, ઓ ગુંડો કે લૉરેલ-હાર્ડી. ડિટ્ટો જો તમે એવી જ સિલી, સ્લૅપ્સ્ટિક ફિલ્મ તરીકે આ ફિલ્મને લો તો એ તમને છૂટક-છૂટક હસાવવામાં સફળ થાય છે ખરી. થૅન્ક્સ ટુ એના ત્રણ ડિપેન્ડેબલ કલાકારો નાના પાટેકર, અનિલ કપૂર અને પરેશ રાવલ. આ ત્રણેય કલાકારોનું કૉમિક ટાઇમિંગ ગજબનાક છે. ગમે તેવા ફાલતુ સીનમાં પણ તેઓ પોતાની ઍક્ટિંગથી તમને હસાવી દે. જેમ કે એક સીનમાં નાના-અનિલ કબ્રસ્તાનમાં ભૂતો સાથે અંતાક્ષરી રમે છે. માત્ર ઍક્ટિંગના જોરે જ એ સીન કૉમેડીની પંગતમાં ગોઠવાયો છે. પરેશભાઈના ચહેરા પર હવે થોડી ઉંમર દેખાય છે, પરંતુ નાના પાટેકર અને અનિલ કપૂરને તો સત્વરે સંતૂર સાબુના બ્રૅન્ડ-એમ્બેસેડર બનાવી દેવા જોઈએ. એ બન્નેને જોઈને તેમની ઉમþ કા પતા હી નહીં ચલતા.